1. Ma nħossx li għandi bżonn nerġa' nfakkarkom dwar dak li għadda minnu l-partit tul din il-ġimgħa. Mhuwiex normali li fil-kors tal-ħidma tittieħed deċiżjoni bħal dik li saret fl-Eżekuttiv, nhar il-Ħamis li għadda. Fir-realtà politika hija waħda iebsa, biss neċessarja. Kif jista' jiġi permess li partit, li huwa mimli bi storja u eżempji ta' persuni li ssagrifikaw ħajjithom għal ideal politiku, jħalli deputati fi ħdanu jaġixxu kif aġixxew? Fl-intern tagħna, kif dejjem ġara, ħa niddiskutu u ma naqblux, biss ladarba hemm vuċi ta' maġġoranza, allura kull persuna trid tieħu ħsieb issegwiha. Dan huwa l-prinċipju li jmexxi kull partit serju bħal ma huwa tagħna. Ladarba niddeċiedu, ladarba naqblu fuq linja, allura kulħadd għandu isegwiha. 2. Però, l-aġir ta' numru ta' membri parlamentari wassal għal din il-pożizzjoni. L-imġieba tagħhom tmur kontra dak li aħna ilna nħaddnu u nħaddmu s-snin. Il-poplu jafu dan. Jaf li aħna konna u bqajna partit li nafu kif taħdem il-politika mingħajr ma tlifna l-prinċipji tagħna warajha. Dak li wettqu ma jistax jiġi aċċettat, taħt ebda forma jew mod. Passi żbaljati f'direzzjonijiet li ma jiħduhom imkien, salv li jirreġistraw azzjoni ħażina mill-partit kollu. Dak li għamlu jibqa' però mwaħħal magħhom. Ma jagħmilx stat ta' fatt għall-bqija tagħna. Ma jixħetx dellijiet fuqna. Biss, hu x'inhu, l-aġir tagħhom wassal għall-konsegwenza li d-deċiżjonijiet li partit serju għandu jieħu, fir-realtà, jeħodhom. 3. Bl-aġir li rajna jsir, il-poter tar-rikatt, pulit jew le, f'din il-leġislatura tela' b'saħħa ferm u ferm iktar 'il fuq. Il-fatt li dan il-Gvern kellu maġġoranza ta' siġġu fisser li kien hemm min approfitta ruħu minn din is-sitwazzjoni. L-argumenti, jew ma jsirux, jew jekk ma taqbilx magħhom taf li hemm il-konsegwenzi li titlef il-poter. Trid tgħaddi ta' dak li jkun, għax hu iktar importanti mill-partit u mill-poplu li eleġġih. Kien evidenti li waqt li konna lkoll moħħna sabiex inżommu l-pajjiż għaddej biex l-ekonomija ma tmurx lura, ix-xogħol jibqa' jitkattar, il-ġustizzja soċjali tibqa' tiġi osservata u l-pajjiż ma jbatix mill-kriżijiet ekonomiċi u politiċi, ħaddieħor kellu aġendi differenti. 4. Dik kienet ir-realtà li għal dawn is-snin kollha kellna naffrontaw. Nissaportu sabiex bil-paċenzja u s-sabar inkomplu nagħmlu l-ġid lill-pajjiż u nassiguraw li ma jkunx hemm tbatija iktar fuq il-poplu. Il-partit ġie elett għal-leġislatura sħiħa u d-dmir tagħna kien dak li nwasslu kemm nistgħu. Inwasslu kemm huwa possibbli biex inwettqu l-programm elettorali tagħna. Il-vot favur tagħna ġieb din ir-responsabbiltà u, ta' partit serju li aħna, hekk wettaqna. Qlajna daqqiet. Sofrejna umiljazzjoni żejda. Biss ħadna ħsieb li, minkejja kollox, ma nitilfux rasna. Żgur mhux forsi, wisq u wisq inqas li nwettqu azzjonijiet ħżiena. 5. Is-serjetà f'partit titlob li min ma jimxix mal-linja tiegħu, ma jistax jiġi permess li jerġa' jkun kandidat. Dik hija s-serjetà, iebsa kemm hija iebsa, meta qed nikkonsidraw proprju ma' persuni li ġew eletti fi ħdanna. Xejn pjaċevoli, imma neċessarja sabiex is-sewwa tissaħħaħ, il-verità toħorġ u ħadd ma jkompli jħossna li qed nibgħatu messaġġi f'direzzjonijiet opposti. L-elettorat tagħna jippretendi minna li naġixxu kif għamilna. Jippretendi li aħna nibqgħu nkunu l-partit sod li aħna. Li nibqgħu preparati nagħmlu s-sagrifiċċji għas-sewwa, mingħajr ma naġixxu skont il-liġi tal-ġungla, imma bl-irġulija. L-irġulija u r-rettitudni fl-aġir, għalija, jirbħu l-konsiderazzjonijiet personali tagħna lkoll. 6. Tul dan iż-żmien kollu stajt naġixxi b'mod differenti. Stajt inħares lejn l-interess personali tiegħi, però għażilt din il-linja għax ħassejt li għandi dmirijiet oħra ogħla lejn l-elettorat li għażilni u lejn il-poplu li nħobb u nirrispetta. Għandi dmir li nibqa' nassigura li l-Gvern jasal sakemm jista' fil-leġislatura, li nibqa' leali lejn il-prinċipji tiegħu u naġixxi kif għandu jaġixxi kull demokratiku kristjan. Nassigura lil kull persuna li kien ikun iktar faċli u b'ferm inqas sofferenzi u akkużi nġusti fil-konfront tiegħi li kieku mort il-kontra. Ma kenitx deċiżjoni faċli. Però, fi ħdan dan il-partit, il-maġġoranza hija magħmula minn ferm iktar persuni li jifhmu li servizz veru għall-pajjiż jitlob minna deċiżjonijiet iebsa. Partit li huwa kapaċi jiġbed lejh politiċi serji. Partit li f'dawn ix-xhur ser ikollu jaffronta sitwazzjonijiet oħra forsi iktar iebsa, biss ċert li ser jibqa' kapaċi jieħu d-deċiżjonijiet it-tajba sabiex jibqa' vuċi tal-poplu u jibqa' dak li kapari jassigura l-ġustizzja soċjali.
Deċiżjonijiet iebsa